A Tanács határozata
(1989. június 21.)
az Európai Gazdasági Közösség és az Izlandi Köztársaság között létrejött megállapodáshoz csatolt, a kivitelre vonatkozó meglévő mennyiségi korlátozások vagy ezekkel azonos hatású intézkedések megszüntetéséről és az újak megelőzéséről szóló kiegészítő jegyzőkönyv megkötéséről
(89/545/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel az 1972. július 22-én Brüsszelben aláírt, az Európai Gazdasági Közösség és az Izlandi Köztársaság között létrejött megállapodás [1] nem írja elő a kivitelre vonatkozó mennyiségi korlátozások és azonos hatású intézkedések tilalmát;
mivel az Európai Gazdasági Közösség és az Izlandi Köztársaság érdeke, hogy az ilyen korlátozások és intézkedések eltörlése, valamint az egymás közötti kereskedelmet érintő új korlátozások és intézkedések bevetetésének megelőzése révén előmozdítsák a nyersanyagok és áruk szabad forgalmazását;
mivel intézkedéseket kell hozni az egyes termékeket érintő fennálló korlátozások és ezekkel azonos hatású intézkedések szakaszos eltörlése érdekében, és ugyanakkor védintézkedéseket kell előírni az olyan harmadik országokba irányuló újrakivitel esetére, amelyekkel szemben az exportáló szerződő fél korlátozásokat vagy azokkal azonos hatású intézkedéseket tart fenn, illetve egyes termékek súlyos hiányának az esetére;
mivel a megállapodás 33. cikkének (1) bekezdése alapján a szerződő felek gazdaságaik érdekében továbbfejleszthetik a megállapodás útján létrehozott kapcsolatokat a megállapodásnak az abban nem érintett területekre való kiterjesztése révén;
mivel a Bizottság tárgyalásokat folytatott az Izlandi Köztársasággal, amelyeknek eredményeképpen egy jegyzőkönyv született,
A KÖVETKEZŐKÉPPEN HATÁROZOTT:
1. cikk
Az Európai Gazdasági Közösség és az Izlandi Köztársaság között létrejött megállapodáshoz csatolt, a kivitelre vonatkozó meglévő mennyiségi korlátozások vagy ezekkel azonos hatású intézkedések megszüntetéséről és az újak megelőzéséről szóló kiegészítő jegyzőkönyvet a Közösség nevében a Tanács jóváhagyja.
A jegyzőkönyv szövegét csatolták e határozathoz.
2. cikk
A kiegészítő jegyzőkönyv 4. cikkében előírt értesítést a Tanács elnöke küldi meg.
3. cikk
Ez a határozat az Európai Közösségek Hivatalos Lapjában való kihirdetését követő napon lép hatályba.
Kelt Luxembourgban, 1989. június 21-én.